Begrafnis gehou ná 20 in ongeluk sterfJoe Maswanganyi, minister van vervoer, tydens die begrafnis in Verena in Mpumalanga. Foto: ANA Die begrafnis van 17 van die 20 mense wat op 21 April gesterf het nadat ŉ minibus teen ŉ vragmotor op die R25-pad buite Bronkhorstspruit gebots het, is Saterdag in Verena in Mpumalanga gehou. Joe Maswanganyi, minister van vervoer, het tydens die begrafnis gesê dit is kommerwekkend dat menslike faktore die hoofoorsaak van padongelukke in Suid-Afrika is. “As regering is ons baie bekommerd oor die hoë voorkoms van motorongelukke en beserings in ons land. Dit kan vermy word indien ons padveiligheid prioritiseer en ons paaie verantwoordelik gebruik,” het Maswanganyi gesê. “Enigiemand wat op die paaie jaag, weet hy of sy sal moontlik nie betyds kan stop indien ŉ voetganger voor die voertuig oor die pad loop nie. En enigiemand wat onder die invloed van alkohol bestuur, weet hy of sy kan enige tyd in die aankomende baan inswenk en ŉ noodlottige ongeluk veroorsaak.” ŉ Man en 16 leerders wat tydens die tragiese ongeluk verlede maand dood is, is Saterdag onderskeidelik in Verena, Wolvenkop, Kwaggafontein en Vlaklaagte ter ruste gelê. Die ander twee leerders wat oorlede is, sal Sondag onderskeidelik in KwaZulu-Natal en Limpopo begrawe word. Foto: ANA Maroela Media het vroeër berig die minibus-taxi het tydens die botsing in vlamme uitgebars met van die insittendes nog binne. Die leerders was van Refano Primary School en Mahlenga Secondary School in Sokhulumi op pad na hul huise in onderskeidelik Wolvenkop en Verena in Mpumalanga. Slegs een mens kon ná die ongeluk uitgeken word en daar moes DNS-toetse op die ander leerders gedoen word om hul identiteit vas te stel. Sewe leerders het die ongeluk oorleef. Maswanganyi het Saterdag gesê die departement is in ŉ gevorderde stadium met sy onderhandeling met die departement van justisie om minimum vonnisse vir nalatige en roekelose bestuurders in te stel. Dit het ten doel om te verseker daar is ernstige gevolge vir diegene wat die verkeersreëls oortree. Hy het gesê afgesien van die begrafnis, sal die families van die oorledenes ook ondersteuning van die Padongelukkefonds (POF) ontvang. Hy het ook in sy toespraak na voormalige pres. FW de Klerk gekap en beweer slegs wit mense het uit die POF voordeel getrek toe De Klerk aan bewind was. “Ons kan nie deur FW de Klerk, wat die leier van die apartheidsregering was, voorgeskryf word hoe om ons regering te bestuur nie. Dit is belangrik dat ons mense nie deur voormalige onderdrukkers geflous word nie,” het hy gesê. David Mabuza, premier van Mpumalanga, het aan die begrafnisgangers gesê hy het kennis geneem van mense se besware oor die toestand van die R25. Hy het belowe dat hy sal verseker dat die pad herstel word.